Sinkgat jare later nog net so groot | Maroela Media
Sinkgat jare later nog net so groot
Die sinkgat is vir die afgelope drie jaar nog nie reggemaak nie (Foto: Lehlogonolo, Twitter)
Motoriste is gefrustreerd en mismoedig oor 'n reusesinkgat op die Delmas-pad (R50) – tussen Bapsfontein en Pretoria-Oos – in Gauteng wat al die afgelope drie jaar 'n groot kopseer is. Dié pad is 'n hoofroete wat deur 'n menigte padgebruikers benut word en motoriste word nou genoop om van alternatiewe en dikwels verder roetes gebruik te maak.
Die verkeer word tans via die R25-Wes en dan die R21-Noord herlei.
'n Sloot is drie jaar gelede gegrawe waar die sinkgat gevorm het. Die sloot is regdeur die padoppervlak en is sowat een meter diep en 1,5 meter breed. Die sloot is om te verhoed dat iemand daar ry.
'n Inwoner van Springs – wat gereeld van hierdie roete gebruik maak – vertel geen herstelwerk is die afgelope drie jaar aan die sinkgat gedoen nie. Sy maak gebruik van die alternatiewe roetes om by haar werk in Pretoria uit te kom. Volgens haar vat dit meer tyd uit haar dag.
Die sinkgat op die R50 (Foto: Verskaf)
"Ek het nou die dag weer verby die sinkgat gery om te kyk of daar iets gedoen word, maar dit lyk nog presies dieselfde," vertel die inwoner anoniem aan Maroela Media.
Volgens Melitah Madiba, woordvoerder van die departement van paaie en vervoer, is die departement besig om 'n diensverskaffer te bekom om die sinkgat te herstel.
Die departement het reeds in 2019 'n ondersoekverslag oor die moontlike oorsaak en ontwerpoplossings laat doen om die gat te herstel. Sy het egter geen kommentaar gelewer oor waarom die herstelwerk sedertdien sloer nie.
"Die gebied is afgesper om te verseker dat motoriste nie die sinkgat tref nie. Padgebruikers word ook aangeraai om van alternatiewe roetes gebruik te maak," het Madiba bevestig.
Die inwoner sê sy is uiters bekommerd dat daar niks aan die sinkgat gedoen gaan word nie.
"Ek is bevrees ons raak dinge gewoond en hou nie aan om druk te plaas op dié wat verantwoordelik is vir herstelwerk nie. As die sinkgat ontdek word, spring almal vinnig en beveilig die gebied, maar daarna gebeur daar nie veel nie," sê die leser.
Polisie ontplooi bykomende hulpbronne in Diepsloot
18 Noord-Kaap-munisipaliteite skuld Eskom miljarde
Ansu Visser leef TV-passie uit
Gedagte vir die dag: Innerlike krag – vriendelikheid
Blitsbokke se Franse skande voltooi
Eish – da road she is broken ne !!!
Daar word mos nou gesê dat dit honderde jare en miljarde rande gaan neem om ons paaie reg te maak. Daardeur is bevestig dat dit nooit gaan gebeur nie, maar dat daar wel 'n geleentheid gaan wees vir kaders om hulle sakke vol te stop.
Daar is 'n reusesinkgat op die Delmas-pad!
Ek hoor die regering kyk hierin.
Ek is glad nie verbaas nie – Ekurhuleni se gewoonte! Daar is twee ander sinkgate wat ook reeds geruime tyd net so le, een op Snake Road en een tussen Benoni en Brakpan.